چے نِشہ کن ئے؟
من مُراد ءَ گوں چہ گْوادر ءَ دیم پہ پسنی ءَ سرگپتگ اِتاں منا چیک پوسٹ ءَ جُست کنگ بُوت۔۔۔۔
سَر ماوہ ور آں۔۔۔۔۔ بَس
دْروگ پرچا بندئے؟ بلاھیں نِشہ۔۔۔ کرسٹار، تریاک، شیشہ
اِشانی تہ ءَ؟ بس تریاک دیستگ۔۔ بلئے نہ کُتگ۔۔۔ آ دگراں چارگ ھم نہ لوٹاں۔۔۔۔۔
راست گُشگ ءَ اِنت؟
مُراد نہ زاناں چے جیڑگ ءَ اَت بلئے پسو یے دات۔۔۔ سر مئے دیم ءَ بس ھمے ماوہ ءَ وارت۔۔۔۔ دیم ءَ وللہ ءُ آلم۔۔۔۔۔۔۔
چم کَنڈ ءَ شُتگ اَنت۔۔ دیم زرد تر اِتگ۔۔۔ ھُشک ھُشک اِنت ۔۔۔ چنچو لاگرئے۔۔۔۔
ھو راست گُشئے نہ زان آں چے بُوتگ منا۔۔۔۔
آئی ءَ بِچکند اِت ءُ نیم چمی ءَ چارگ ءَ گوں گُشت
پھر چلو۔۔۔۔۔
سائینکل ءَ گِیرے مان کُت ءُ دیم پہ پسنی۔۔۔۔
چے بُگشتیں؟
پَسو وَ ھست اَت۔۔۔۔ بلئے من اگاں گُشگ بندات بُہ کُتیں واجہ ءِ ڈیوٹی ھتم بُوتگ اَت۔۔۔۔۔ بلئے انگت کِسہ سرجم نہ بُوتگ اَت
بُگشتیں زان آں آئی ءَ منی جُتا بوتگیں دُنیا من ءَ داتگ اَت؟
گَم، رنج ءُ ابیتکی ءُ تہنائیانی جنگل سُوتکگ اَت؟
دِلگوش ءَ گوں سپر ءَ بِہ کن۔۔۔۔۔ یلدئے کسہاں۔۔۔۔
مُراد کہ منی گُوما گون اَت گْوستگیں ائید ءَ ھمے سائینکل ءِ سرا ایکسیڈنٹ بوتگ اَت،، ءُ آئی ءِ سنگت ءَ ٹپانی چِست بوتگیں چیھال برداش نہ کُت اَنت چرے دُنیا ءَ شُت،،، ۔۔۔
پمشکہ آ نہ لوٹ ایت کہ پدا چُشیں وئیلے بِہ بیت۔۔۔
بلئے من جیڑگ ءَ اِتاں۔۔۔۔
ھو من نِشہ سک باز کن آں۔۔
تہنائی ءِ تریاک ءَ دریگانی شیشگ ءَ بدین آں ءُ رِتکگیں ارساں گوں آئی ءِ تْرانگاں وتی باتن ءَ لِچین آں
ھُدا مرزی ایں انسانے ءِ اکس ءِ رنگ ءَ
دیوال ءِ دیم ءَ آدینک ءِ کَش ءَ گوں کیلہ ءَ پیوستے کن آں۔۔۔۔۔۔
ھو نِشہ من کن آں۔۔۔۔۔ تئی وادھانی نبشتہ بوتگیں نِمدی کہ انگت الماری ءِ دراز ءَ ایر اَنت۔۔۔۔ تئی جُتائی تئی نِمدیانی چَپ اِنت کہ منی زُبان ءَ گَپ نیست،،،
ھاموشی۔۔۔
دِل ءَ چہ دْرتکگیں آہ ءِ پجیگ ءَ دروازگ ءَ کَڑی کن آں ءُ وت ءَ سوال کن آں۔۔۔ من پرچا چُش آں، ۔۔۔۔۔
دِگہ چون بہ ئے؟
وتی رُژنائی، شادانی، بچکند، ھاٹیگ وتی دستاں گوں بکشات اَنت زمانگ ءَ را ۔۔۔۔ تو انگہ شر بوھگ لوٹ ئے؟
تو نِشہ نہ کن ئے۔۔۔۔۔۔
اسلہ
اے نِشہ ترا نوشگ ءَ اَنت۔۔۔۔۔ تئی تہ ءَ اِشاں وت ءَ مھکم کُتگ۔۔۔۔۔
اِشاں تئی تہ ءَ یک چاگردے جوڑ کُتگ کہ اُود ءَ تئی ھاموشی ءَ نِشہ پرماھگ ءَ اَنت۔۔۔۔۔
ھَمدا بُوشت کمو۔۔۔۔ نہ زاناں کُجا وئیل اِتاں مراد ءِ دست ءَ منا گُڑینت۔۔۔۔۔۔۔
آپے اَت۔۔۔ جمبرانی رِتکگیں ارس اِتاں۔۔۔۔
جمبر ارس ریچیت۔۔۔۔ من ارس ءِ نِشہ کن آں۔۔۔۔۔
مُراد ءَ آپ وارت ءُ من کمو وتی چم شُشت آں۔۔۔۔ یکبرے پدا دیم پہ پسنی۔۔۔۔۔۔۔۔
من ءُ مراد۔۔۔۔۔۔۔۔۔ اَنوں جُتا ایں،
بلئے نِشہ انگت یل نہ کُتگ۔۔۔۔۔۔۔
تئی بکشاتگیں۔۔۔۔۔۔۔۔ نِشہ۔۔۔۔۔
گم، ایوکی۔جتائی۔ابیتکی۔تہاری۔یاتءُ تْرانگ، تئی نمدی۔۔۔۔
یونس داد